Document ID: 32014R0364

KOMISIJOS REGLAMENTAS (ES) Nr. 364/2014
2014 m. balandžio 4 d.
kuriuo dėl didžiausios leidžiamosios fenpiroksimato, flubendiamido, izopirazamo, metilkrezoksimo, spirotetramato ir tiakloprido liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
didžiausia leidžiamoji metilkrezoksimo ir tiakloprido liekanų koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Fenpiroksimato, flubendiamido, izopirazamo ir spirotetramato DLK nustatyta Reglamento (EB) Nr. 396/2005 III priedo A dalyje;
(2)
vykdant augalų apsaugos produkto, kurio sudėtyje yra veikliosios medžiagos fenpiroksimato, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti gervuogėms, avietėms, paprikoms ir pupelėms (su ankštimis) apsaugoti;
(3)
pateikta paraiška leisti naudoti flubendiamidą braškėms apsaugoti. Pateikta paraiška leisti naudoti izopirazamą šakniavaisiams ir gumbavaisiams (išskyrus cukrinius runkelius, bulves ir tropinius šakniavaisius ir gumbavaisius), paprikoms ir moliūginių šeimos daržovėms apsaugoti. Pateikta paraiška leisti naudoti metilkrezoksimą gudobelės vaisiams apsaugoti. Pateikta paraiška leisti naudoti spirotetramatą braškėms, bananams, valgomosioms alyvuogėms ir valgomiesiems svogūnėliams apsaugoti. Pateikta paraiška leisti naudoti tiaklopridą špinatams ir panašiems lapams apsaugoti;
(4)
pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti spirotetramatą ananasams apsaugoti. Pareiškėjas teigia, kad Jungtinėse Amerikos Valstijose tokiam kultūriniam augalui apsaugoti leidžiamos naudoti minėtos medžiagos liekanos viršija DLK, nustatytą Reglamente (EB) Nr. 396/2005, todėl, siekiant išvengti prekybos kliūčių to kultūrinio augalo importui, būtina nustatyti didesnę DLK;
(5)
pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;
(6)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;
(7)
Tarnyba pagrįstose nuomonėse padarė išvadą, kad dėl metilkrezoksimo naudojimo gudobelės vaisiams apsaugoti, pateiktų duomenų pakanka, kad būtų nustatyta nauja DLK, pagrįsta naudojimu šiaurinėje ES dalyje lauko sąlygomis. Dėl tiakloprido naudojimo špinatams ir panašiems lapams apsaugoti, pateiktų duomenų pakanka, kad būtų nustatyta nauja DLK, pagrįsta naudojimu šiaurinėje ES dalyje lauko sąlygomis tik špinatams ir burokėlių lapams apsaugoti;
(8)
dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus, ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų kultūrinių augalų ir maisto produktų vartojimas nekeltų rizikos, kad bus viršyta leidžiamoji paros dozė (LPD) arba ūmaus poveikio etaloninė dozė (ŪPED);
(9)
remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;
(10)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(11)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. balandžio 4 d.

Labels: 0
3
17
6